作者:楊澤民
標題:瑞龍吟
內容:城南路。凝望映竹搖風，酒旗標樹。郊原遊子停車，問山崦裡，人家甚處。去還佇。徐見畫橋流水，小窗低戶。深沈綠滿垂楊，芳陰婭奼，嬌鶯解語。多謝佳人情厚，捲簾羞得，庭花飄舞。可謂望風知心，傾蓋如故。猶殢香玉，休賦斷腸句。堪憐處、生塵羅襪，凌波微步。底事匆匆去。為他系絆，離情萬緒。空有愁如縷。憶桃李春風，梧桐秋雨。又還過卻，落花飄絮。